वैसे आज के दौर में पुरस्कार पाना या सम्मानित होना कोई कठिन बात नहीं रह गई है। ऐसी ढेर सारी संस्थाएं हैं, जो हजार-पांच सौ रुपए के मनीऑर्डर पर आपको ’भारत भूषण’, ’भारत गौरव’ ’साहित्य शिरोमणि’,’साहित्य सम्राट’ ’साहित्य रत्न’ जैसे सम्मान देने के लिए लालायित हैं। कुछ ऐसे पुरस्कार भी हैं, जिसमें पुरस्कार की धनराशि से लेकर समारोह का खर्चा तक सभी पुरस्कृत व्यक्ति वहन करता है और खुद को सम्मानित करवा लेता है। इसके अलावा सरकारी साहित्यिक संस्थानों या अकादमियों से दिए जाने वाले पुरस्कारों की स्थिति यह है कि यदि कुछ अपवादों को छोड़ दें तो वे अपने लग्गुओ-भग्गुओं के नाम पर ही अधिक होते हैं। आज इन पुरस्कारों को पाने के लिए जिस तरह की जोड़-तोड़ ,जुगाड़बाजी ,मारा-मारी मची हुई है, उसके चलते न अधिकांश पुरस्कारों की कोई साख बची रह गई है और न पुरस्कार पाने वाले का सम्मान। पुरस्कार पाने की भूख इतनी बढ़ गई है कि कोई यह देखना-परखना जरूरी नहीं समझता है कि पुरस्कार कौन दे रहा?उसके सरोकार क्या हैं?उसकी समाज में क्या भूमिका है? पुरस्कार देने के पीछे उसका क्या उद्देश्य है? उन्हें तो बस अपने पुरस्कारों की सूची को बढ़ाना है। बावजूद इसके जिस निष्पक्षता और पारदर्शिता के साथ उमेश डोभाल ट्रस्ट द्वारा दिए जाने वाले सम्मानों के लिए चयन किया जाता है, वह किसी सुखद आश्चर्य से कम नहीं है। मेरा मानना है कि किसी भी सम्मान की अहमियत इस बात से नहीं होती है कि उसमें कितनी बड़ी धनराशि दी जाती है, बल्कि इस बात से होती है कि उसकी चयन प्रक्रिया कितनी साफ-सुथरी और निष्पक्ष है। उसमें अपने निर्धारित मानदंडों का कहां तक अनुसरण किया जाता है। उमेश डोभाल ट्रस्ट सम्मानों की कितनी बड़ी बात है कि सम्मानित होने वाले व्यक्ति को यह भी पता नहीं चलता है कि किसी सम्मान के लिए उसके नाम पर विचार चल रहा है और अचानक एक दिन समाचार पत्र या सोशल मीडिया के माध्यम से चयनित होने की सूचना मिलती है। मुझे यह सब देखकर अच्छा लगा। पूरी चयन समिति और ट्रस्ट के प्रति मेरे मन में सम्मान का भाव बढ़ गया। मैं इस प्रक्रिया की भूरि-भूरि प्रशंसा करता हूं। प्रसन्नता व्यक्त करता हूं कि अभी भी विश्वास करने योग्य बहुत कुछ्र बचा हुआ है।